Daar was 'n erge rookreuk in die matte, die ou het so kwaai gerook hier in die sitkamer - en ek lieg nie - dat die nikotien die buitelyne van die kaste teen die wit muur getrek het!
Daar was so baie krake en die erf so vuil dat ek die huis wou teruggee het. My skoonma het vir my gesê - gee die huis net 'n kans!
Vuil kan skoon en stukkend kan regemaak word - sy het die potensiaal van die huis raakgesien toe ek verblind was deur die vuilheid en die krake.
Dis presies soos ek vir die Here moes gelyk het toe hy my gekoop het, vuil en stukkend! Maar soos my skoonma sien hy die potensiaal in ons. Ander het ons afgeskryf maar Hy het ons ingeskryf - dis nou ons naam in die boek van die lewe!
Nou as die Gees wat in hierdie liggaam bly nie tevrede was met die vuilheid toe nie, hoe op dees aarde sal hy nou tevrede wees as ons modder in sy blyplek inbring en dit op sy mure smeer?
Nee hy maak skoon om koppe te draai sodat ander sal sê, waarlik - kyk - hier bly God. Ons liggaam is nie ons s'n nie, dit behoort aan die Here - Hy het daarvoor betaal!